Deur Christiaan Boonzaier 25 Junie 2021 11:35
Die foto van haar tydelike Italiaanse verblyfpermit wat Yende Woensdag op sosiale media gedeel het. Foto: Facebook
Mariagrazia Duminuco, hoof van visum- en konsulêre sake by die Italiaanse konsulaat in Kaapstad, sê die verblyfpermit in Yende se besit laat haar inderdaad toe om Frankryk wettig in te gaan, maar dit laat haar nie toe om ook daar te werk nie. Yende het van Milaan na Parys gereis om die hoofrol in Bellini se La sonnambula (Die slaapwandelaar) in die Théâtre des Champs-Elysées in die Franse hoofstad te vertolk.
"Ons nasionale visum – me. Yende se werkvisum – laat haar toe om vir vakansiedoeleindes na Frankryk of ander Schengen-lande te reis, maar nie om (daar) te werk nie.
"As sy in Frankryk of 'n ander EU- of Schengen-land wil werk, selfs vir 'n kort tydjie, moet sy vir 'n spesifieke nasionale tipe-D-visum aansoek doen wat van toepassing op haar beroep as liriese sanger is."
Duminuco sê wat die saak nog verder bemoeilik, is dat EU-lande weens die Covid-19-pandemie tydelike maatreëls ingestel het wat ook tot Yende as Suid-Afrikaner en dus buitelandse reisiger in Europa se aanhouding kon lei. Duminuco kan egter nie vir seker sê of dít die rede vir die voorval is nie.
"Me. Yende kan wel aandring dat die Franse owerheid vir haar 'n amptelike dokument gee waarin hulle die rede vir haar aanhouding verklaar.
"Ons is regtig jammer oor wat met me. Yende gebeur het. Dit was 'n groot eer om haar by die ambassadeurswoning te ontmoet."
Yende is in 2019 by die ambassadeurswoning in Kaapstad deur Emanuele Pollio, die Italiaanse konsul-generaal, tot ridder geslaan.
Die Franse ambassade in Suid-Afrika sê hy kan nie kommentaar lewer op die foto van die verblyfpermit wat Yende gedeel het nie omdat hy slegs kennis dra van visums vir buitelanders wat van buite na binne die Schengen-gebied reis – nie visums vir buitelanders wat reeds in die Schengen-gebied is en daar grense vir reis- of werkdoeleindes oorsteek nie.
Yende en Gianluca Macheda, haar bestuurder, het nog nie op Netwerk24 se navrae gereageer nie.
Meer oor: Koronavirus | Covid-19-Pandemie | Pandemie | Staat Van Inperking | Inperking | Koronaviruspandemie | Covid-19 | Covid | Charles De Gaulle-Lughawe | Pretty Yende | Musiek | Opera | Klassieke Musiek